**ՀՀ ԱՐՄԱՎԻՐԻ ՄԱՐԶԻ 2019 ԹՎԱԿԱՆԻ ՍՈՑԻԱԼ-ՏՆՏԵՍԱԿԱՆ ՎԻՃԱԿԻ ՎԵՐԼՈՒԾՈՒԹՅՈՒՆ**

Արմավիրի մարզի տարածքը 1242 քառ.կմ է, որը կազմում է ՀՀ տարածքի 4.2%-ը:

Մարզի մշտական բնակչության թվաքանակը 2019թ. հունվարի 1-ի դրությամբ կազմել է 263,900 մարդ որը հանրապետության ողջ բնակչության 8.9%-ն է, որից 82,600-ը քաղաքաբնակներ են (31.3%), 181,300-ը՝ գյուղաբնակներ (68.7%):

Ամենախիտ բնակեցված մարզն է, բնակչության խտությունը մեկ քառակուսի կիլոմետրի վրա կազմում է 212 մարդ, որը բարձր է երկրի միջին ցուցանիշից՝ 2.1 անգամ:

2019թ. Արմավիրի մարզում արձանագրված ծնվածների թվաքանակը կազմել է 3092 երեխա, 2018թ-ին՝ 3021 երեխա, ցուցանիշը աճել է 2.35%-ով: 2019թ. մարզում արձանագրվել է մահվան 2155 դեպք, 2018թ-ին՝ 2097, ցուցանիշն աճել է 2.76%-ով: Ծնվածների թվաքանակը 1.4 անգամ գերազանցել է մահվան դեպքերը: Բնական աճի բացարձակ մեծությունը 2019թ-ին կազմել է 937 մարդ՝ նախորդ տարվա համեմատ աճելով 1.4%-ով: Ամուսնությունների դեպքերը 2019թ. կազմել են 1249, ամուսնալուծությունները՝ 245, նախորդ տարվա համապատասխանաբար` 1289 և 271 ցուցանիշների համեմատ:

2019թ. Արմավիրի մարզի տնտեսության հիմնական հատվածների տեսակարար կշիռները Հայաստանի Հանրապետության համապատասխան ճյուղերի ընդհանուր ծավալում կազմել են.

* **արդյունաբերություն՝ 5.1%**
* **գյուղատնտեսություն՝ 21%**
* **շինարարություն՝ 8.7%**
* **մանրածախ առևտուր՝ 3.5%**
* **ծառայություններ՝ 1.6%:**

Արմավիրի մարզում համախառն **արդյունաբերական** արտադրանքի ծավալը 2019թ. կազմել է 108.2 մլրդ դրամ (որը կազմում է հանրապետության ցուցանիշի 5.1%-ը): 2018թ. կազմել է 59.3 մլրդ դրամ, աճը 2018թ. համեմատ կազմել է 48.9 մլրդ. դրամ կամ 82.4%: 2019թ. արդյունաբերական արտադրանքի ինդեքսը կազմել է 127.7%:

ՀՀ Արմավիրի մարզի արդյունաբերական արտադրության 71.5%-ը բաժին է ընկել **մշակող արդյունաբերությանը** այդ թվում՝ սննդամթերքի (57.4%), խմիչքների (4.8%), փայտանյութի (0.02%), թղթի (5.4%), պոլիգրաֆիական (0.01%), քիմիական նյութերի (0.06%), ռետինե և պլաստմասսե արտադրատեսակների (2.2%), այլ ոչ մետաղական հանքային արտադրատեսակների (0.14%), համակարգիչների, էլեկտրոնային և օպտիկական սարքավորանքի (0.7%), էլեկտրական սարքավորանքի (0.55%), կահույքի արտադրություն (0.2%), 27%-ը՝ էլեկտրականության, գազի, գոլորշու և լավորակ օդի մատակարարմանը, որը մեծապես պայմանավորված է ՀԱԷԿ-ի արտադրության ծավալներով, 1.1%-ը՝ ջրամատակարարմանը, կոյուղու, թափոնների կառավարմանը և վերամշակմանը, 0.5%-ը՝ հանքագործական արդյունաբերությանը:

Մարզի տնտեսությունում գերակշռողը **գյուղատնտեսության** ոլորտն է: Գյուղատնտեսական համախառն արտադրանքը 2019թ. կազմել է 179.4 մլրդ. դրամ (որը կազմել է հանրապետության ցուցանիշի 21%-ը, մարզերի ցանկում առաջատարն է), 2018թ. կազմել է 176.3 մլրդ. դրամ, աճը 2018թ. համեմատ կազմել է 3.1 մլրդ. դրամ կամ 1.76%:

Մարզում **շինարարության** ծավալը 2019թ. կազմել 37.7 մլրդ դրամ (որը կազմել է հանրապետության ցուցանիշի 8.7%-ը), 2018թ. կազմել է շուրջ 35.99 մլրդ.դրամ, աճը 2018թ. համեմատ կազմել է 1.71 մլրդ. դրամ կամ 4.75%:

Մարզում **մանրածախ** **առևտրի շրջանառությունը** 2019թ. կազմել է 54.3 մլրդ. դրամ, (որը կազմել է հանրապետության ցուցանիշի 3.5%-ը), 2018թ. կազմել է 49.9 մլրդ. դրամ, աճը 2018թ. համեմատ կազմել է 4.4մլրդ. դրամ կամ 8.8%:

Մարզում 2019թ. մանրածախ առևտրի օբյեկտների քանակը 507 է, որից խանութներ՝ 291, սպառողական ապրանքների շուկաներ՝ 3, գյուղատնտեսական արտադրանքի շուկաներ՝ 2, կրպակներ՝ 120, առևտրի այլ օբյեկտներ՝ 91:

Մարզում մատուցած **ծառայությունների** ծավալը 2019թ. կազմել է 32.2 մլրդ. դրամ (որը կազմել է հանրապետության ցուցանիշի 1.6%-ը, մեկ շնչին ընկնող ծառայությունների ծավալը հանրապետության միջինի նկատմամբ կազմում է՝ 17.5%): 2018թ. կազմել է 27.6մլրդ. դրամ, աճը 2018թ. համեմատ կազմել է 4.6 մլրդ. դրամ կամ 16.7%:

Մարզում աշխատողների թվաքանակը 2019թ. IV եռամսյակում կազմել է 24087 մարդ, որը 2018թ. համեմատ նազել է 2.4%-ով:

ՀՀ Արմավիրի մարզում 2019թ. աշխատանք փնտրողների թիվը կազմել է 8381 մարդ, նրանցից 5744-ը կամ 68.5%-ը գործազուրկներ են, 1761-ը կամ 21%-ը՝ երիտասարդներ:

Արմավիրի մարզում միջին ամսական անվանական աշխատավարձը 2019թ. IV եռամսյակում կազմել է 146636 դրամ, որը 2018թ. համեմատ աճել է 7.8%-ով: